Vrystaatse boer vas ná dodelike skietery(Argieffoto) ŉ Vrystaatse boer is dood en nog een onder polisiebewaking in ŉ hospitaal ná ŉ bakleiery oor vee wat ŉ heining beskadig het in ŉ dodelike skietery ontaard het. Die bakleiery het Sondag omstreeks 18:30 uitgebreek nadat vee van ŉ boer van die Ficksburg-omgewing glo na dié van ŉ buurman beweeg en ŉ heining beskadig het, sê AO Mmako Mophiring, polisiewoordvoerder in die Thabo Mofutsanyana-distrik. Die boer en sy 28-jarige seun het volgens die polisie die vee van die buurplaas verwyder en die pa het agtergebly. In hierdie stadium het die boer van die buurplaas glo die man begin aanrand en hy het sy seun ontbied. “Met sy seun se aankoms het [die verdagte] sy vuurwapen uitgehaal en die seun glo vyf keer geskiet. Die seun het teruggevuur en die verdagte een keer in die heup gewond,” sê Mophiring. Die boer het met sy gewonde seun huis toe gejaag, waar hulle ŉ ander voertuig gekry het om na ŉ hospitaal te ry. “Ongelukkig het die seun aan sy beserings beswyk voor hulle by die plaaslike hospitaal kon aankom.” Mophiring sê die polisie het albei slagoffers op die R26 naby ŉ vulstasie aangetref waar die pa langs die pad stilgehou het. Die polisie het die verdagte, wat die jong man glo geskiet het, by ŉ hospitaal op Bethlehem opgespoor en daar in hegtenis geneem. Hy het op sy beurt ŉ klag van poging tot moord aanhangig gemaak. Die polisie het ook beslag gelê op albei vuurwapens wat tydens die skietery gebruik is. “Die polisie ondersoek ŉ saak van moord, poging tot moord en aanranding met die doel om ernstig te beseer. Die verdagte sal in die Ficksburg-landdroshof verskyn sodra hy genoegsaam herstel het,” sê Mophiring.